आर्चरले पहिलो टेस्ट गुमाउने
एसेज शृंखलाअन्तर्गत अस्ट्रेलियासँगको पहिलो टेस्टमा इंग्लिस टिममा स्थान बनाउन असफल भएपछि विश्व विजेता तीव्र गतिका बलर जोफ्रा आर्चरले टेस्ट डेब्यूका लागि अझै केही समय कुर्नुपर्ने भएको छ । इंग्ल्यान्ड–अस्ट्रेलिया पहिलो टेस्ट एजबास्टनमा बिहीबार सुरु हुनेछ ।
बर्मिङघम — एसेज शृंखलाअन्तर्गत अस्ट्रेलियासँगको पहिलो टेस्टमा इंग्लिस टिममा स्थान बनाउन असफल भएपछि विश्व विजेता तीव्र गतिका बलर जोफ्रा आर्चरले टेस्ट डेब्यूका लागि अझै केही समय कुर्नुपर्ने भएको छ । इंग्ल्यान्ड–अस्ट्रेलिया पहिलो टेस्ट एजबास्टनमा बिहीबार सुरु हुनेछ ।बार्बाडोसमा जन्मिएका आर्चर कम्मरको चोटबाट संघर्षरत छन् । त्यसैले उनी १४ सदस्यीय मुख्य टोलीबाट बाहिर छन् । गत साता आयरल्यान्डविरुद्ध खेलेका तीव्र बलर साम कुरान र ओली स्टोन पनि टिममा स्थान बनाउन असफल रहे । ६ सातासम्म चल्ने ५ टेस्ट शृंखलाका लागि इंग्ल्यान्डले आर्चरको प्रयोगमा सावधानी अपनाएको छ । गत साता ससेक्ससँगको टान्टी–२० खेलेपछि उनले पुनरागमन गर्ने अपेक्षा गरिएको थियो । ‘जोफ्रा गम्भीर चोटबाट फर्कन प्रयासरत छन् र हामीले परिस्थितिलाई पनि ध्यान दिएका छौं । हामीले उनलाई पूर्ण फिट हुन पर्याप्त समय दिएका हौं,’ इंग्ल्यान्डका कप्तान जो रुटले एजबास्टनमा भने । खुट्टाको मांसपेसीबाट मुक्त हुँदै इंग्ल्यान्डका लागि टेस्ट क्रिकेटमा सर्वाधिक विकेट लिने बलर जेम्स एन्डरसनले टिममा पुनरागमन गरेका छन् । मंगलबार मात्रै ३७ वर्ष लागेका एन्डरसनले स्टुवार्ट ब्रोडसँगै नयाँ बलमार्फत खेल सुरु गर्नेछन् ।अलराउन्डर क्रिस वोक्स र बेन स्टोक्सले तीव्र बलिङमार्फत उनीहरूलाई सहयोग गर्नेछन् । ब्रोड र वोक्सले उनीहरूको काउन्टी क्लब वारविकसायरको घरेलु मैदानमा खेल्न लागेका छन् । आयरल्यान्डसँग गत साता लर्डसमा सम्पन्न टेस्टको दोस्रो इनिङ्समा आयरल्यान्डलाई ३८ रनमै अलआउट गर्ने क्रममा यी दुईले १० विकेट बाँडेका थिए । इंग्ल्यान्डले शीर्ष ७ क्रमसम्मको ब्याट्सम्यान निश्चित गरिसकेको छ । कप्तान रुट तेस्रो नम्बरमा फर्किएका छन् भने जो डेनलीलाई ४ नम्बरमा पठाउने निर्णयसँगै इंग्लिस टोलीको ब्याटिङक्रम सन्तुलित देखिएको छ । आयरल्यान्डविरुद्धको टेस्टमा आराममा रहेका जोस बटलर र बेन स्टोक्स टिममा फर्किएका छन् । स्लो बलका विशेषज्ञको रूपमा अफ स्पिनर मोइन अली पनि टिममा फर्किएका छन् ।अस्ट्रेलिया एसेजको साबिक विजेता हो । तर सन् २००१ पछि उसले इंग्ल्यान्डलाई उसकै मैदानमा हराउन सकेको छैन । इंग्ल्यान्डको एसेज टिम ः रेरी बनर्स, जेसन रोय, जो रुट (कप्तान), जो डेनली, जोस बटलर, बेन स्टेक्स, जोनी बेरिस्टो, मोइन अली, क्रिस वोक्स, स्टुवार्ट ब्रोड, जेम्स एन्डरसन ।